als_Latn dik_Latn sag_Latn
Kryeministri Rama shkarkon nga detyra 6 konsuj
Me propozim të ministrit të Jashtëm Ditmir Bushati, kryeministri shqiptar Edi Rama ka vendosur lirimin nga detyra të gjashtë konsujve të përgjithshëm të Shqipërisë në katër shtete. Vendimi i kryeministrit Rama për shkarkimin e përfaqësuesve diplomatikë u është përcjellë konsujve të përgjithshëm që pas kthimit të kreut të qeverisë nga vizita që zhvilloi një javë më parë në Bruksel. Lajmi i lirimit të tyre është konfirmuar për gazetën “Panorama” nga konsulli i përgjithshëm në New York, Dritan Mishto, që gjatë komunikimit me gazetën po shoqëronte për në aeroport Presidentin e Republikës, Bujar Nishani, gjatë vizitës që pati në Shtetet e Bashkuara të Amerikës. Dritan Mishto theksoi se i është dorëzuar urdhri i lirimit nga detyra, i firmosur nga kreu i Ekzekutivit shqiptar. “Lirimi im nga detyra e konsullit të përgjithshëm në Nju Jork ka qenë një nga urdhrat e parë të propozuar nga ministri i Punëve të Jashtme Ditmir Bushati dhe i firmosur nga kryeministri Rama”, theksoi Mishto. Ndërkohë, urdhrin e largimit nga detyra e ka marrë dhe konsullja në Milano, Nausika Spahia, sipas së cilës i është lënë afat deri më datë 15 tetor për të dorëzuar detyrën. Shkresa i shkarkimit nga detyra u është dërguar konsujve disa ditë më parë me e-mail nga Ministria e Jashtme, me faksimile në formatin PDF, pasi dhe kryeministri Rama dhe ministri Bushati ndodhen për vizitë disaditore në SHBA. Sipas ligjit “Për shërbimin e jashtëm të Republikës së Shqipërisë”, i miratuar në vitin 2003, konsulli i përgjithshëm emërohet dhe lirohet nga detyra prej Kryeministrit me propozim të ministrit të Jashtëm. Mendohet se vendimi i kreut të qeverisë, Edi Rama, ka liruar nga detyra edhe konsullin Jako Dako në Janinë, Riza Podën, konsull i përgjithshëm në Selanik, Bashkim Bekteshin, konsull në Bari, Ermal Muçën, konsull në Stamboll.
als_Latn als_Latn